Motorfietse: 2017 se hoogtepunte | Maroela Media
Die Kawasaki Z 1000 SX (Foto: Brian Cheyne)
Met die nuwe jaar wat met skoon bladsye oop voor my lê, het ek gaan dink oor verlede jaar se fietse. 2017 was 'n ryk jaar vir motorfietse en soms knyp ek myself nog oor wat ek kon meemaak. Ek het gaan terugdink aan die stuk of 40 fietse wat ek in 2017 gery het en so 'n paar uitgelig wat vir my uitgestaan het.
Die Triumph Bonneville T120 (Foto: Brian Cheyne)
Die hele Triumph Bonneville- reeks
Triumph betree nou onseker tye want die verspreidingsregte is van die huidige verspreiders weggeneem, en as Triumph nie gou 'n ander verspreider kry nie gaan ons dalk teen einde Februarie nie meer Triumphs te koop sien in Suid-Afrika nie. Dit sal jammer wees, want die Bonnevilles het 'n unieke karakter en hoewel nie almal saamstem oor hoe hulle lyk nie, bly dit nou maar een maal lekker fietse om te ry.
Die Indian Scout Sixty en die BMW310R
Hierdie twee fietse was vir my die verrassings van 2017. Die klein BMW is 'n juweel van 'n fiets, en ek kan hom nie genoeg aanbeveel nie. Vir so 'n klein fietsie het hy baie woema, en ek sal maklik my eie geldjies uitgee op so een. Die eerste klomp wat geland het, het nog kwaliteits-jakkalsies wat pla, so wag maar 'n rukkie totdat BMW alles uitgesorteer het. Die Indian het al my verwagtinge oortref. Dis een van daardie fietse wat 'n sekere verwagting by jou skep as jy hom sien, maar as jy hom ry, verras hy jou op alle terreine. Selfs die prys was 'n verrassing.
Die Harley Davidson Breakout (Foto: Brian Cheyne)
Ek het 'n Harley-Davidson Street Glide van Oos-Londen tot in Pretoria gery in een dag, en my oë het oopgegaan vir die Harley-kultuur. Later die jaar was ek saam Barcelona toe waar Harley-Davidson sy nuwe Softail-reeks bekendgestel het. Die fiets wat my met die grootse glimlag gelaat het, was sonder twyfel die Breakout. Harley-Davidson is besig om hulself te herontdek, en ek wag ywerig op die nuwe modelle.
Die Ural (Foto: Brian Cheyne)
Seker die grootste pretdag van 2017 was op 'n Ural met 'n syspan. Dit is 'n koddige kombinasie en ou tegnologie, maar vir die afstand wat ek afgelê het, maklik die grootste glimlag-per-kilometer ooit!
Kawasaki se Z1000SX
Hierdie was nou een fiets wat ek ernstig sou oorweeg. Gemaklike, soliede verrigting en 'n prys wat nie jou oë laat traan nie.
Die Ducati Multistrada 1200S (Foto: Brian Cheyne)
Verreweg die hoogtepunt van my jaar was die Ducati Multistrada. Dit bly steeds, vir my lengte en behoeftes, die perfekte fiets. Ek wil hierdie jaar die kleiner 950 kry en dalk verander my opinie tog nog.
Nou kyk ons na 2018, en met net 52 weke in die jaar gaan dit maar moeilik wees om by alles uit te kom. Een fietsie waarna ek baie uitsien is die BMW 310 GS. Ek weet sommer hy gaan gewild wees hier. Later die jaar behoort ons ook die BMW 850 GS plaaslik te kry. Dan is daar nog Africa Bike Week en die South African Bike Festival, so as jou voorkeur tweewiele is, hou maar styf vas, hierdie gaan 'n groot jaar wees!